दुर्घटनाओं के बाद चालक का श्वास परीक्षण जरूरी : अदालत  
एक अदालत ने शहर पुलिस प्रमुख को वाहन दुर्घटनाओं में शामिल वाहन चालकों का श्वास परीक्षण करना जरूरी किए जाने का आदेश दिया है।
शराब पीकर गाड़ी चलाने की बढ़ती प्रवृत्ति के चलते एक अदालत ने शहर पुलिस प्रमुख को वाहन दुर्घटनाओं में शामिल वाहन चालकों का श्वास परीक्षण करना जरूरी किए जाने का आदेश दिया है।  वाहन दुर्घटना दावा न्यायाधिकरण :एमएसीटी: की न्यायाधीश न्यायमूर्ति स्वर्ण कांता शर्मा ने इस बारे में दिल्ली पुलिस आयुक्त से कहा कि इस संबंध में पहले भी कई बार दिशानिर्देश जारी किए गए, लेकिन कोई फायदा नहीं हुआ। न्यायाधीश ने कहा, एक बार फिर यह निर्देश दिया जाता है कि ऐसे मामलों की जांच कर रहे सभी पुलिस थानों को जरूरी दिशानिर्देश दिए जाएं, खास तौर पर एमएसीटी से जुड़ी शाखाओं में.. कि ऐसे परीक्षण जरूरी किए जाएं और दुर्घटना की विस्तृत रिपोर्ट के साथ इसकी रिपोर्ट भी जमा की जाए। अदालत के मुताबिक, इस आदेश की प्रति आज ही पुलिस आयुक्त को भेजी जाए और इन दिशानिर्देशों को सभी संबंधित डीसीपी स्तर के अधिकारियों तक भेज दिया जाए.. ताकि वे जरूरी कार्रवाई कर सकें। न्यायाधीश ने इस बारे में डीसीपी, मध्य जिले को इस संबंध में 10 दिन में रिपोर्ट जमा करने को कहा है।